Александър Пушкин
Към поета

Превод от руски: Петър Велчев, —

chitanka.info

Поете, не мечтай за любовта народна!

Най-шумната похвала след миг ще отлети —

присъди на глупци и смях на сган безродна

ще чуеш, но спокоен и горд оставай ти.

Ти цар си: сам живей! Върви с душа свободна

там, дето твоят разум свободен ще блести,

и нека в теб узряват любимите мечти —

награди не търси за песен благородна.

Те в твоето сърце са. А то е съд най-висш.

Творбите си най-строго ти сам ще прецениш.

Харесваш ли, кажи, труда си на художник?

Да? Е, тогава нека сганта да го кори,

да плюе в теб, в олтара, където страст гори,

да блъска с детски смях свещения триножник.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.